รัฐบาลเร่งเสริมสร้างความเข้มแข็งของเศรษฐกิจฐานราก แก้ปัญหาให้ลูกหนี้ กยศ.
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊กส่วนตัว มีใจความสำคัญว่า ที่ประชุม ครม. เห็นชอบข้อเสนอโครงการพัฒนาและเสริมสร้างความเข้มแข็งของเศรษฐกิจฐานราก เป็นครั้งที่ 2 เพิ่มเติมอีก 12 จังหวัด ซึ่งเมื่อรวมกับที่ได้อนุมัติไปแล้ว 23 จังหวัด รวมเป็นทั้งสิ้น 35 จังหวัด จำนวนโครงการที่ผ่านการอนุมัติ 4,303 โครงการ รวมกรอบวงเงินจัดสรรที่ 9,757 ล้านบาท โดยโครงการทั้งหมด แบ่งออกเป็น 4 กลุ่มคือกลุ่มที่ 1 โครงการพัฒนาสินค้า ท่องเที่ยวบริการ และการค้ากลุ่มที่ 2 โครงการยกระดับประสิทธิภาพและสร้างมูลค่าเพิ่มด้านการเกษตรกลุ่มที่ 3 โครงการส่งเสริมและพัฒนาทักษะฝีมือแรงงาน เพื่อพัฒนาทักษะอาชีพของประชาชนให้สูงขึ้นกลุ่มที่ 4 โครงการพัฒนาโครงสร้างพื้นฐานชุมชนโครงการทั้งหมดเป็นโครงการระยะเร่งด่วน เพื่อแก้ปัญหาวิกฤตจากสถานการณ์โควิด-19 มีระยะเวลาในการดำเนินการระหว่างเดือนสิงหาคม -ธันวาคม 2564 คาดว่าจะก่อให้เกิดการจ้างงานอย่างน้อย 95,500 คน มีผู้ได้รับประโยชน์มากกว่า 18 ล้านคนนอกจากนี้ คณะรัฐมนตรี ยังเห็นชอบการแก้ไขปัญหากองทุนเงินให้กู้ยืมเพื่อการศึกษา หรือ กยศ. ซึ่งที่ผ่านมารัฐบาลสั่งการให้คณะกรรมการ กยศ. ได้ช่วยเหลือลูกหนี้ กยศ. ด้วยการออกมาตรการจำนวนมากเพื่อช่วยเหลือลูกหนี้ประเภทต่างๆ เช่น ลดอัตราดอกเบี้ยเหลือร้อยละ 0.01 ต่อปี และเพิ่มส่วนลดเงินต้นจากร้อยละ 3 เป็น 5 สำหรับผู้ไม่เคยผิดนัดชำระหนี้ ส่วนผู้ไม่สามารถชำระหนี้ชั่วคราว ก็มีการผ่อนผัน จากเดิมจ่ายขั้นต่ำ 100 บาท ลดลงเหลือเพียง 10 บาทต่อเดือน ส่วนกลุ่มที่ผิดชำระหนี้ ก็มีการลดเบี้ยปรับร้อยละ 100 ในการชำระหนี้ปิดบัญชี ส่วนลูกหนี้ที่ถูกฟ้องร้อง มีนโยบายให้ชะลอการฟ้องร้องคดีและบังคับคดีออกไป สำหรับลูกหนี้รายใหม่ให้ยกเลิกการกำหนดให้มีผู้ค้ำประกันการชำระเงินคืน นอกนั้นจะยังมีแผนการปรับโครงสร้างหนี้เพื่อผ่อนคลายภาระให้กับลูกหนี้ทุกประเภทด้วยนายกรัฐมนตรี ย้ำว่า ทั้งสองเรื่องนี้ เป็นความพยายามของรัฐบาลในการหาทางช่วยเหลือประชาชน ที่ได้รับความเดือดร้อนจากวิกฤตโควิด-19